Na rekonštrukciu základných škôl na uliciach Hrnčiarska a Mlynská
získa mesto z eurofondov takmer 54 mil. korún. Ide o nenávratný
finančný príspevok pridelený v rámci Regionálneho operačného programu
Infraštruktúra vzdelávania. Oznámenie o schválení projektov
rekonštrukcií dostalo mesto minulý týždeň.
"Na rekonštrukciu ZŠ na Hrnčiarskej ulici nám bolo
priznaných 14,8 mil. korún. Ide o najstaršiu školu v meste, ktorá
v tomto roku oslávi 50. výročie založenia, pričom celý objekt je vo
veľmi zlom technickom stave. V súčasnosti túto školu navštevuje vyše
200 žiakov a požadovaná suma nesmela podľa manuálu presiahnuť 70 tis.
korún na jedného žiaka. V objekte školy sídlia dva subjekty – ZŠ
v zriaďovateľskej pôsobnosti mesta a Cirkevná základná škola, ktorá
však nie je oprávneným žiadateľom a priestory, v ktorých sa nachádza sa
teda nebudú rekonštruovať," vysvetlil Michal Polák z Odboru
výstavby MsÚ. Schválený projekt zahŕňa rekonštrukciu vstupných
priestorov školy s vybudovaním priestorov pre vrátnika, v časti objektu
budú vymenené staré okná za plastové, obnovená bude elektrická prípojka,
časti vnútornej kanalizácie, obnovená bude aj kuchyňa, školská jedáleň
a jej zariadenie a v celej stravovacej jednotke budú vymenené podlahy.
Projekt pôvodne rátal aj s opravou spevnených plôch v okolí školy a
výmenou oplotenia. Tieto položky však boli pri posudzovaní projektu na
Ministerstve výstavby SR vyškrtnuté. Spevnené plochy pri kuchyni a vstupe do
školy, ktoré sú značne poškodené by malo mesto realizovať z vlastných
prostriedkov. "Školská kuchyňa je dnes už nevyhovujúca, má
zastarané vybavenie a nepostačuje súčasným požiadavkám. Takisto je
narušená kanalizácia, čo sa prejavuje nevyhnutnosťou jej častej údržby.
V rámci rekonštrukcie sa jedáleň rozšíri o jeden modul a kuchyňa bude
zmenšená. Zázemie kuchyne (kancelárie, sklady a šatne pre personál) bude
presunuté do suterénu. Kvôli tomu tam bude vybudovaný výťah. Vďaka
rekonštrukcii sa zvýši kapacita jedálne a čas potrebný na vydanie okolo
550 obedov sa výrazne zníži," uviedol M. Polák.
Takmer 40 miliónov bude stáť rekonštrukcia 43-ročnej Základnej školy na
Mlynskej ulici. "Objekt školy nezodpovedá dnešným
tepelnoizolačným požiadavkám. Po realizácii projektu budú všetky
pavilóny školy zateplené. Drevené okná a sklobetónové časti budú
vymenené za plastové. Vo všetkých učebniach a kabinetoch bude vymenená
podlaha. Takisto v telocvični bude vymenená podlaha, ktorá bude spĺňať
technické podmienky pre športové povrchy. Kompletne bude zrekonštruované
príslušenstvo telocvične, sprchy aj toalety a takisto strecha telocvične.
V objekte dielní budú obstarané nové katedry, stoličky, skrine,
laboratórne stoly i žiacke pracovné stoly," vymenoval M.
Polák. Z energetického auditu zároveň vyplýva, že po ukončení prác sa
energetická náročnosť školy zníži o viac ako 50 %.
"Schválenie projektu rekonštrukcie našej školy nás samozrejme
veľmi teší. V prvom rade sa chcem poďakovať vedeniu mesta za to, že sa
naša škola vôbec dostala do balíka predkladaných projektov. Myslím si, že
po ukončení rekonštrukcie školy i výstavby nového ihriska bude náš
areál patriť medzi najkrajšie na Slovensku," reagoval na
správu o schválení projektu riaditeľ ZŠ Mlynská Michal Jancura.
Povinnosťou mesta je do 5 mesiacov od priznania nenávratného príspevku
ukončiť výberové konanie na dodávateľa stavebných prác. Po podpise
zmluvy s dodávateľom sa môže pristúpiť k začiatku ich realizácie.
Rekonštrukcia ZŠ na Hrnčiarskej je naplánovaná do konca budúcoročných
letných prázdnin, ZŠ na Mlynskej bude zrekonštruovaná do konca budúceho
roka. Spoluúčasť mesta na obidvoch projektoch predstavuje 5 %, čo je okolo
2,7 mil. korún.